
	Høring over bekendtgørelse om opsigelse af fartøjstilladelsesandele til fiskeri af blåmuslinger i Bælthavet og vestlige Østersø, samt i Isefjord 
	



Miljøministeriet sender følgende i høring: 
· Udkast til bekendtgørelse om opsigelse af fartøjstilladelsesandele til fiskeri af blåmuslinger i Bælthavet og vestlige Østersø, samt i Isefjord.

Bemærkninger sendes til fisk@fvm.dk med kopi til jobno@fvm.dk senest den 24. august 2026 med angivelse af sagsnummer 2026-2526. Spørgsmål kan rettes til Josefine Block Nordahl på e-mail jobno@fvm.dk. Høringssvar bliver offentliggjort på www.hoeringsportalen.dk efter høringsfristens udløb, for så vidt, at disse ikke stammer fra ministerier eller myndigheder under ministerierne. Ved angivelse af høringssvar samtykkes samtidig til offentliggørelse af høringssvaret, herunder afsenders adresse og e-mailadresse.

Om bekendtgørelsen 
Bekendtgørelsesudkastet er en opsigelse af muligheden for at få udstedt tilladelser på baggrund af fartøjstilladelsesandele (FTA) til fiskeri af blåmuslinger i Bælthavet og vestlige Østersø, samt i Isefjord. Opsigelsen sker med otte års varsel til den 30. september 2034 efter reglerne i § 8, stk. 3, i Bekendtgørelse nr. 2287 af 3. december 2021 om tilladelse til fiskeri efter muslinger, østers samt kombinationer heraf, herunder om overdragelige fartøjstilladelsesandele (FTA-bekendtgørelsen). 

Bekendtgørelsesudkastet er udfærdiget på baggrund af initiativ nr. 3 i den politiske aftale En ny kurs for dansk fiskeri af 2. juli 2025, hvoraf det fremgår, at rettighederne til fiskeri af blåmuslinger i Bælthavet og vestlige Østersø, samt i Isefjord, skal opsiges med otte års varsel. 

Bekendtgørelsen træder i kraft den 1. oktober 2026. 
	
Erhvervsøkonomisk konsekvensvurdering 
Bekendtgørelsesudkastet vurderes at have erhvervsøkonomiske konsekvenser for virksomheder inden for muslingefiskeriet. Der vil være efterlevelsesomkostninger forbundet med forslaget i form af omstillingsomkostninger og løbende konsekvenser. De forventede omstillingsomkostninger som følge af reguleringen vurderes som værende under 2 mio. kr., imens de løbende konsekvenser vurderes til ca. 1 mio. kr. pr. år fra 2035. 
Administrative konsekvenser
Et foreløbigt udkast til bekendtgørelse har været sendt i præhøring i Erhvervsstyrelsens Område for Bedre Regulering (OBR) med henblik på en foreløbig vurdering af de administrative konsekvenser. Erhvervsstyrelsen har vurderet at de administrative konsekvenser for erhvervslivet er under 4 mio. kr., hvorfor de ikke kvantificeres yderligere.
Miljøvurdering
Bekendtgørelsesudkastet vurderes ikke at have negative konsekvenser for miljøet. Bekendtgørelsesudkastet vurderes at give en bedre beskyttelse af havbunden i Bælthavet og vestlige Østersø, samt i Isefjord, som beskyttes mod påvirkning fra bundslæbende fiskeri.

